《忆旧游 舟次吴淞，水天云漠，雪意满林，扣舷度此，旅怀黯然》
清代·吴茝

认湖云冻雨，浦水搏冰，春意萧闲。一抹疏林远，趁寒潮夜发，又度重关。

江梅几树纷照，诗思不禁寒。尽古柳鸦翻，平沙雁划，怅望山川。

堪怜。念故国，只今宵酒醒，梦冷刀环。待谱湘娥怨，奈刺船人杳，易折冰弦。

懊侬小海低按，谁共扣吴舷。恁寂寞蓬窗，清樽款曲行路难。

作者简介：吴茝，字佩纕，一字纫之，吴县人。汪钟霖嗣母。有《佩秋阁诗稿》。